b'\n_START_ARTICLE_\nHerning Station\n_START_SECTION_\n1877-1906\n_START_PARAGRAPH_\nHernings f\xc3\xb8rste jernbanestation blev taget i brug den 28. august 1877 som endestation for str\xc3\xa6kningen Skanderborg \xe2\x80\x93 Herning. Statsbanernes ledende arkitekt N.P.C. Hols\xc3\xb8e tegnede bygningerne med to lave sidefl\xc3\xb8je samlet om et h\xc3\xb8jere indgangs- og midterparti. En plan der ogs\xc3\xa5 ses p\xc3\xa5 str\xc3\xa6kningens andre stationer. I den ene fl\xc3\xb8j indrettedes posthuset, der blev flyttet hertil fra postmesterens g\xc3\xa5rd p\xc3\xa5 hj\xc3\xb8rnet af Torvet og \xc3\x98stergade. I lighed med s\xc3\xa5 mange andre af landsbyen Hernings huse var stationens tag t\xc3\xa6kket med tr\xc3\xa6sp\xc3\xa5ner, der var et brandfarligt materiale i en by, der end ikke havde en brandspr\xc3\xb8jte!\n_START_SECTION_\n1906-1979\n_START_PARAGRAPH_\nTypisk for Hernings udvikling blev den f\xc3\xb8rste stationsbygning allerede efter f\xc3\xa5 \xc3\xa5r for lille, selvom Postv\xc3\xa6senet flyttede fra stationen til et nyopf\xc3\xb8rt posthus i 1892. Jernbanestr\xc3\xa6kningen blev forl\xc3\xa6nget til Skjern i 1881 og med str\xc3\xa6kningen til Holstebro i 1904 opstod der store pladsproblemer i forbindelse med b\xc3\xa5de passager- og godstrafik._NEWLINE_I 1906 byggede man ovenp\xc3\xa5 den f\xc3\xb8rste stations fundamenter en ny bygning efter tegninger af arkitekt Heinrich Wenck, der ogs\xc3\xa5 stod for planerne til mange andre vestjyske stationsbygninger. Bygningen i Herning var inspireret af den engelske stil med sm\xc3\xa5 kviste samt to store centrale kviste der rejste sig over taget. Murenes hvidkalkede bl\xc3\xa6ndinger, skifertag og de h\xc3\xb8je slanke skorstene er ogs\xc3\xa5 engelske elementer._NEWLINE_Baneg\xc3\xa5rdens indgangsparti bestod af en lang forhal med en r\xc3\xa6kke granits\xc3\xb8jler, herfra var der adgang til perron og billetsalg samt restauranter. Godstransporten fik sin egen bygning i tilknytning til baneg\xc3\xa5rden mod \xc3\xb8st. I samme retning placeredes remiseomr\xc3\xa5det.\n_START_SECTION_\n1979-\n_START_PARAGRAPH_\nHernings anden baneg\xc3\xa5rd fungerede i mere end 70 \xc3\xa5r indtil den trafikale udvikling kr\xc3\xa6vede en omfartsvej for at aflaste bymidten for biltrafikken. DSB, Postv\xc3\xa6senet og Herning Kommune \xc3\xb8nskede at samle hele den offentlige trafik p\xc3\xa5 et sted \xe2\x80\x93 kaldet Herning Baneg\xc3\xa5rdscenter. En ny pakkepostbygning p\xc3\xa5 Godsbanevej blev taget i brug i 1975 som byggeriets f\xc3\xb8rste etape. _NEWLINE_Efter mere end to \xc3\xa5rs byggeri var Baneg\xc3\xa5rdcentret klar til indvielse 28. april 1979. I en og samme bygning var der nu station, posthus, rutebilstation og rejsebureau. Adgangsforholdene skiller den g\xc3\xa5ende og k\xc3\xb8rende trafik p\xc3\xa5 en stor central plads foran bygningen, hvor der er plads til parkering af biler og cykler for en l\xc3\xa6ngere eller kortere periode. Baneg\xc3\xa5rdscentret blev placeret foran og ved siden af den tidligere baneg\xc3\xa5rd, hvorefter Jernbanegade blev sl\xc3\xb8jfet. Senere p\xc3\xa5 \xc3\xa5ret, 30. november, blev s\xc3\xa5 den l\xc3\xa6nge ventede aflastningsgade Dronningens Boulevard taget i brug._NEWLINE_I 2017 afsluttedes en st\xc3\xb8rre ombygning af stationsbygningen og Baneg\xc3\xa5rdspladsen. Den hidtidige gangbro fra stationsbygningen skr\xc3\xa5t over pladsen til bybusterminalen ved Smedegade blev revet ned. I stedet opf\xc3\xb8rtes en tilbygning vinkelret p\xc3\xa5 stationsbygningen, hvor der fremover er kiosk og ventesale. Til geng\xc3\xa6ld blev de hidtidige faciliteter i den eksisterende stationsbygning fjernet bortset fra en gennemgang fra tilbygningen til gangbroen over sporene. Ombygningen medf\xc3\xb8rtes desuden, at rutebilstationen og bybusterminalen blev erstattet af en ny f\xc3\xa6lles busterminal p\xc3\xa5 Baneg\xc3\xa5rdspladsen.'